**BØNER: FORBØN – TAKKEBØN – NATTVERDBØN**

**FORBØN**

**Klimapilegrimens bøn**

L: Gode Gud, du som har skapt alle ting, vi ber deg: Hjelp oss å sjå nesten vår og skaparverket ditt med dine auge. Vi har svikta deg og forvaltaransvaret du gav oss. Mange får øydelagt levekåra sine fordi vi driv rovdrift på ressursane på jorda. Vi veit at dei som har minst skuld i klimaendringane, er dei som lid mest. Hjelp oss å høyre det ropet du høyrer, å sjå den nauda du ser, og å elske nesten vår som oss sjølv.

Gud, du som har lova oss at ditt rike skal kome til jorda, send din livgivande Ande og gi oss nyskapande krefter. Hjelp oss å dele håpet om rettferd. Sjå i nåde til og styrk alle som arbeider for rettferd. Vi ber særleg for klimatoppmøtet i Paris: Gi leiarane i verda visdom, omtanke og mot til å verne jorda for komande generasjonar. Vis oss at vi alle kan gjere noko positivt der vi er, og gi oss kraft så vi gjer ord om til handling.

Amen.

*Skriven i anledning Klimapilegrim 2015[[1]](#footnote-1)*

**Vekk oss til vern om di elskelege jord**

Gud, vekk oss

til vern om den jorda du elskar.

Av jorda gir du oss dagleg brød, det som er vakkert for auget, og ein stad å høyre til.

Gi di kyrkje mot og makt

til å reise seg mot griske grep mot jorda

og å gå i rette med lygn og likesæle.

Lat oss stå oppreiste for sanning,

fridom og rett

og gi alle menneske ei god framtid!

Amen.

 *Rolf Erik Hanisch, sokneprest, Den norske kyrkja
Til nynorsk ved Norunn Stendal Aksnes*

**Forbøn**

L: Kjære Gud, du har skapt mor jord på underfullt og overveldande vis. Du held oppe skaparverket kvar einaste dag og gir oss eit rikt grunnlag for livet vårt.

 K: Vi takkar og lovsyng deg, Gud.

L: Men skaparverket ditt er ikkje berre vår gåve. Du har bedt oss å leve etter din vilje og ta ansvaret med å verne ditt verk mot øydeleggjande krefter. Ofte gløymer vi ansvaret vårt i jaget etter eit meir behageleg liv. Derfor lid planeten vår og mange av dei fantastiske skapningane der. Havet stig, syklonane aukar i tal, jorda tørkar, lufta blir ureina og vêret meir ekstremt – vi kjenner det alt på kroppen.

 K: Tilgi oss, Gud.

L: Lat oss samlast i kampen mot klimaendringane. Lat verda få høyre om dei som lid. Lat oss ikkje berre snakke om forandring, men faktisk gjere noko, i livet vårt, no.

 K: Bruk oss, Gud. Amen.

*Frå: ’Grønn gudstjeneste’, Metodistkyrkja i Noreg* [*http://www.metodistkirken.no/hoved/ressurser/liturgier-salmer*](http://www.metodistkirken.no/hoved/ressurser/liturgier-salmer) *Til nynorsk ved Norunn Stendal Aksnes.*

**Eg kviler i deg**

Herre, du er mi øy i havet.

**I ditt fang byggjer eg reir.**

Du er havsens ro.

**I den freden kviler eg.**

Du er bølgjene

som vaskar mot strandsteinane.

**Bølgjesuset er min hymne.**

Du er fuglesongen over sjøen.

**Eg syng med fuglane.**

Du er bårene som bryt mot berget.

**Eg lovsyng deg i bruset.**

Du er havet som omgir heile meg.

**Eg kviler i deg.**

*Ray Simpson,* Din rytme, din bønn*, oms. O.S. Bjørlykke, Verbum 2007.
Til nynorsk ved Norunn Stendal Aksnes*

**TAKKEBØNER**

**Takkebøn**

### L: Alt kjem frå deg, Gud, og med lovsong og takk gir vi tilbake det som er ditt. Du, Gud, har skapt alt, og med kjærleik forma du oss i ditt bilete. Når vår kjærleik feilar, står din truskap fast. Du gav Son din, Jesus Kristus, som vår Frelsar, så vi skulle eige evig liv. Alt vi er og har, høyrer deg til, og i takk for alt du gir, ofrar vi oss sjølv og alt vi har. Ved din heilage Ande, gjer oss eitt med Kristus, eitt med kvarandre og eitt i teneste for verda.

### Vi ber i Jesu namn.

 K: Amen.

*Frå: ’Grønn gudstjeneste’, Metodistkyrkja i Noreg* [*http://www.metodistkirken.no/hoved/ressurser/liturgier-salmer*](http://www.metodistkirken.no/hoved/ressurser/liturgier-salmer)

Til nynorsk ved Norunn Stendal Aksnes

**For fleire takkebøner sjå «Norsk bønebok» i NOS 2013, ss. 1167 og utover, eksempelvis**

«Som fuglar mot himmelen», takkebøn frå Ghana, nr. 94, i «Norsk bønebok» i NOS 2013
«Fin musikk er frå deg», Oskar Stein Bjørlykke, nr. 96 i «Norsk bønebok» i NOS 2013

«Takk for livet», Per Juvkam, nr. 97 i «Norsk bønebok» i NOS 2013

**NATTVERDSBØNER**

**Takkebøn ved avslutning av måltidet**

**L/ML:** Vi takkar deg, visdoms Gud, for den djupe løyndomen i ditt måltid:

Brødet vi har brote, er eitt.

Son din har gjeve sitt liv for éi verd og éi menneskeslekt.

**Alle eller L/ML:** ***Vi bed deg:***

***Hjelp oss å høyra det ropet du har høyrt,***

***å sjå den nauda du har sett,***

***og å elska nesten vår som oss sjølv.***

 *Frå: Gudsteneste for Den norske kyrkja 2011, s.2.21*

------

**For fleire bøner og tekster som omhandlar Guds skaparverk, sjå også ss. 1191 til 1195 i delen «Norsk bønebok» i NOS2013.**

**Sjå også enkel liturgi for Pilegrimsvandring (nynorsk) s. 1330 og uover i NOS2013**

1. For øvrig materiell til Klimapilegrim 2015, se eget [vandrehefte,](http://www.klimapilegrim.no/ressursmateriell/) samt nettsiden [kimapilegrim.no](http://www.klimapilegrim.no) [↑](#footnote-ref-1)